Αλητεία δίχως όρια! Ντροπιαστικές εικόνες στο γήπεδο του Ρέντη και στην αναμέτρηση με τον Ολυμπιακό με τη Μπάγερν για το Youth League . Στο 84ο λεπτό έγινε κάτι αδιανόητο, κάτι εξοργιστικό, όταν χούλιγκαν με κουκούλες και ρόπαλα στα χέρια έκαναν ντου μέσα από το γήπεδο και επιτέθηκαν προς την πλευρά που ήταν οπαδοί της Μπάγερν, με ξύλα, φωτοβολίδες, πυρσούς, ενώ προσπάθησαν να αρπάξουν κι αθλητικό υλικό από τους πάγκους. Για μερικά λεπτά όλοι πάγωσαν, οι παίκτες απομακρύνθηκαν και κοιτούσαν αποσβολωμένοι τα όσα τραγικά διαδραματιζόντουσαν. Οι εικόνες δείχνουν τραυματισμένους φιλάθλους, οι οποίοι χρειάστηκαν ιατρική φροντίδα.

Οι ποδοσφαιριστές του Ολυμπιακού ζήτησαν συγγνώμη από τους φιλάθλους της Μπάγερν, πηγαίνοντας προς το μέρος τους, ενώ το ματς για τυπικούς λόγους και μόνο άρχισε ξανά μισή ώρα μετά για ελάχιστα δευτερόλεπτα. Ο διαιτητής βρίσκεται σε επαφή με ανθρώπους της UEFA, για το φύλλο αγώνα. Το θλιβερό αυτό περιστατικό πέρα από την δεδομένη δυσφήμιση στο έτσι κι αλλιώς απαξιωμένο ελληνικό ποδόσφαιρο, βάζει σε μπελάδες και τους Πειραιώτες μιας και πρόκειται για μια επίσημη διοργάνωση της ΟΥΕΦΑ που είναι αμείλικτη σε ζητήματα γηπεδικής βίας.